b'\n_START_ARTICLE_\nOratorija\n_START_SECTION_\nOratorijos istorija\n_START_PARAGRAPH_\nOratorijos i\xc5\xa1takos\xc2\xa0\xe2\x80\x93 viduram\xc5\xbei\xc5\xb3 liturgin\xc4\x97 drama, \xc5\xa1vent\xc5\xb3j\xc5\xb3 \xc5\xa1ven\xc4\x8di\xc5\xb3 liturgin\xc4\x97s valandos, pasija, miraklis, misterija ir kt. Tiesioginiai oratorijos pirmtakai\xc2\xa0\xe2\x80\x93 XVI a. polifoniniai madrigalai bei motetai su dramatiniu pasakojamuoju tekstu, lauda, XVII a. monodiniai madrigalai bei dialogai. Oratorija susiklost\xc4\x97 Romoje kaip muzikos \xc5\xbeanras, skirtas atlikti \xe2\x80\x9eoratorijoje\xe2\x80\x9c\xc2\xa0\xe2\x80\x93 specialioje buvein\xc4\x97je \xc5\xa1v. Pilypo Nerio (ir jo XVI a. \xc4\xafkurtos oratorion\xc5\xb3 kongregacijos nari\xc5\xb3) rengiam\xc5\xb3 maldos ir pokalbi\xc5\xb3 apie dvasinius dalykus susirinkimams. XVII a. oratorijos da\xc5\xbeniausiai buvo kuriamos pagal biblin\xc4\xaf ar hagiografin\xc4\xaf siu\xc5\xbeet\xc4\x85. Tarp 2 dali\xc5\xb3 paprastai b\xc5\xabdavo \xc4\xafterpiamas pamokslas._NEWLINE_1600\xc2\xa0m. Romos \xe2\x80\x9eChiesa Nuova\xe2\x80\x9c oratorijoje (susirinkim\xc5\xb3 patalpoje) buvo atliktas E. de Cavalieri alegorinis vaidinimas\xc2\xa0\xe2\x80\x93 dramatinis k\xc5\xabrinys su monodinio stiliaus solo epizodais Rappresentazione di anima e di corpo (\xe2\x80\x9eVaidinimas apie siel\xc4\x85 ir k\xc5\xabn\xc4\x85\xe2\x80\x9c), kuris laikomas pirm\xc4\x85ja oratorija Italijoje. XVII a. oratorijos vadintos dialogo componimento sacro, cantata musicale, drama sacro, accademia spirituale ir kitaip._NEWLINE_Oratorijos, kaip muzikos \xc5\xbeanro, giminingo kantatai, pavadinimas pirm\xc4\x85 kart\xc4\x85 pavartotas 1640\xc2\xa0m. (P. Della Valle\xe2\x80\x99s \xe2\x80\x9eOratorio della Purificatione\xe2\x80\x9c). XVII a. vid. Italijoje pasirod\xc4\x97 pirmieji spausdinti oratorij\xc5\xb3 libretai ir susiklost\xc4\x97 du oratorij\xc5\xb3 tipai: oratorio volgare (ital\xc5\xb3 k.), skirta eiliniams klausytojams ir oratorio latino (lotyn\xc5\xb3 k.), artima motetams, skirta aristokratinei publikai._NEWLINE_G. Carissimi, M. Marazzoli, D. Mazzocchi ir kt. kompozitori\xc5\xb3 oratorijos yra vienos arba dviej\xc5\xb3 dali\xc5\xb3 (t\xc4\x99sdavosi iki 1 valandos). Kaip ir to meto operos, oratorijos sudarytos i\xc5\xa1 chor\xc5\xb3, re\xc4\x8ditatyv\xc5\xb3, arij\xc5\xb3, arioso bei instrumentini\xc5\xb3 riturneli\xc5\xb3. Daugelis oratorij\xc5\xb3 turi pasakotojo partij\xc4\x85 (vad. testo, textus, poeta, storico, historicus). Labai svarbus vaidmuo tenka chorui, kuris atstovauja visuomenei (turba), pasakoja ir komentuoja veiksm\xc4\x85. XVII a. antroje pus\xc4\x97je\xc2\xa0\xe2\x80\x93 XVIII a. pr. ital\xc5\xb3 oratorijos paplito visoje Italijoje, Vienoje, Dresdene. Jos vis da\xc5\xbeniau buvo atliekamos didik\xc5\xb3 r\xc5\xabmuose kaip operos pakaitalas gav\xc4\x97nios metu. Kompozitori\xc5\xb3 B. Pasquini, A. Scarlatti, A. Stradella\xe2\x80\x99os, A. Caldara\xe2\x80\x99os, G. F. Hendelio, G. B. Legrenzi, A. Lotti, A. Vivaldi, J. J. Fuxo sukurto oratorijos buvo didel\xc4\x97s apimties (trukdavo apie 2 valandas) kompozicijos, skirtos 3-5 solistams ir da\xc5\xbeniausiai solist\xc5\xb3 ansambliui. XVII a. pab. oratorijai vartotas didesnis orkestras, kuris pritardavo arijoms, kartais ir re\xc4\x8ditatyvams; arijos ir ansambliai ra\xc5\xa1yti da capo forma, solist\xc5\xb3 partijose gausu kolorat\xc5\xabr\xc5\xb3, muzikoje\xc2\xa0\xe2\x80\x93 ekspresyvi\xc5\xb3 retorini\xc5\xb3 fig\xc5\xabr\xc5\xb3, gamtos gars\xc5\xb3 pam\xc4\x97gd\xc5\xbeiojimo. XVIII a. Italijoje homofonin\xc4\x97s fakt\xc5\xabros, paprasto \xc5\xa1okio ritmo, solo dalimis pagr\xc4\xafstas oratorijas k\xc5\xabr\xc4\x97 G. B. Pergolesi, N. Porpora, N. Jommelli, D. Cimarosa, G. Paisiello ir kt. kompozitoriai._NEWLINE_Pranc\xc5\xabzijoje XVII a. antroje pus\xc4\x97je oratorijas k\xc5\xabr\xc4\x97 M. A. Charpentier (apie 20 oratorij\xc5\xb3, jos skamb\xc4\x97davo per \xc5\xa1ventines mi\xc5\xa1ias, ba\xc5\xbenytiniuose koncertuose, muzikos vakaruose per gav\xc4\x97ni\xc4\x85), XVIII a. pirmoje pus\xc4\x97je\xc2\xa0\xe2\x80\x93 L. N. Clerambault, S. de Brossard\xe2\x80\x99as ir kt._NEWLINE_Protestanti\xc5\xa1kuose Vokietijos kra\xc5\xa1tuose oratorija \xc4\xafsigal\xc4\x97jo XVIII a. pr. Hamburge, Liubeke skamb\xc4\x97jusios R. Keiserio, J. Matthesono, G. Ph Telemno oratorijos bei oratorin\xc4\x97s pasijos atspindi to meto vokie\xc4\x8di\xc5\xb3 ir ital\xc5\xb3 operos stili\xc5\xb3. Tiesioginiai oratorijos pirmtakai Vokietijoje\xc2\xa0\xe2\x80\x93 liturginiai artimi historia (da\xc5\xbeniausiai pasija, pvz., H. Schutzo \xe2\x80\x9eKan\xc4\x8dios istorija\xe2\x80\x9c pagal septynis Kristaus \xc5\xbeod\xc5\xbeius, 1645\xc2\xa0m.; jo 1644\xc2\xa0m. \xe2\x80\x9eKal\xc4\x97d\xc5\xb3 istorija\xe2\x80\x9c laikoma pirm\xc4\x85ja vokie\xc4\x8di\xc5\xb3 oratorija) bei dramatinis dialogas, dramati\xc5\xa1kas neliturginis actus musicus. XVII a. pab. juose bei oratorijose vis gausiau vartota nebiblini\xc5\xb3 intarp\xc5\xb3, choral\xc5\xb3 ir poezijos. XVIII a. vokie\xc4\x8di\xc5\xb3 oratorijos kulminacija\xc2\xa0\xe2\x80\x93 dramati\xc5\xa1kosios J. S. Bacho pasijos (pastarojo \xe2\x80\x9eKal\xc4\x97d\xc5\xb3 oratorija\xe2\x80\x9c t\xc4\x97ra 6 kal\xc4\x97dini\xc5\xb3 kantat\xc5\xb3 ciklas)._NEWLINE_Anglijoje monumentali\xc5\xb3 oratorij\xc5\xb3 suk\xc5\xabr\xc4\x97 G. F. Hendelis (17 oratorij\xc5\xb3), sujung\xc4\x99s angl\xc5\xb3 masque (kauk\xc4\x97s), antemos, pranc\xc5\xabz\xc5\xb3 klasikin\xc4\x97s dramos, ital\xc5\xb3 opera seria, oratorio volgare bei protestant\xc5\xb3 oratorijos bruo\xc5\xbeus. G. F. Hendelio \xe2\x80\x9eEstera\xe2\x80\x9c (1732\xc2\xa0m.)\xc2\xa0\xe2\x80\x93 pirmoji angl\xc5\xb3 oratorija. \xc5\xa0io kompozitoriaus oratorijos, kitaip nei itali\xc5\xa1kosios, paprastai yra 3 dali\xc5\xb3, pradedamos pranc\xc5\xabzi\xc5\xa1k\xc4\x85ja uverti\xc5\xabra, chorai pasi\xc5\xbeymi ne tik dramaturgine svarba, bet ir fakt\xc5\xabros bei stili\xc5\xb3 \xc4\xafvairove (homofoniniai, antifoniniai, fuginiai, basso ostinato, moteto ar madrigalo stiliaus). G. F. Hendelio oratorijos tur\xc4\x97jo \xc4\xaftakos J. Haidno oratorijoms \xe2\x80\x9ePasaulio suk\xc5\xabrimas\xe2\x80\x9c ir \xe2\x80\x9eMet\xc5\xb3 laikai\xe2\x80\x9c._NEWLINE_XIX a. oratorijas k\xc5\xabr\xc4\x97 F. Listas, R. \xc5\xa0umanas, F. Mendelsonas, H. Berliozas. Kai kurios j\xc5\xb3 oratorijos\xc2\xa0\xe2\x80\x93 lyrin\xc4\x97s, nemonumentalios._NEWLINE_XX a. oratorijas k\xc5\xabr\xc4\x97 L. Ferrari, G. Fr. Malipiero, E. Elgaras, W. Waltonas, M. Tippettas, R. V. Williamsas, A. \xc5\xa0ionbergas, P. Hindemithas, B. Blacheris, D. Kabalevskis, N. Miaskovskis, J. \xc5\xa0aporinas, R. \xc5\xa0\xc4\x8dedrinas (\xe2\x80\x9ePoetorija\xe2\x80\x9c su deklamuotojo partija), D. \xc5\xa0ostakovi\xc4\x8dius, S. Prokofjevas, G. Sviridovas, E. Krenekas. Kai kurios oratorijos pana\xc5\xa1ios \xc4\xaf oper\xc4\x85 arba misterij\xc4\x85 (A. Honeggero \xe2\x80\x9eKaralius Dovydas\xe2\x80\x9c, \xe2\x80\x9e\xc5\xbdana d\xe2\x80\x99Ark ant lau\xc5\xbeo\xe2\x80\x9c, I. Stravinskio \xe2\x80\x9eEdipas karalius\xe2\x80\x9c), antikinei dramai (E. Elgaro, K. Orfo oratorijos).\n_START_SECTION_\nOratorija Lietuvoje\n_START_PARAGRAPH_\nOratorijas suk\xc5\xabr\xc4\x97 J. Ba\xc5\xa1inskas (\xe2\x80\x9e\xc4\x84\xc5\xbeuolas\xe2\x80\x9c 1957\xc2\xa0m.), E. Balsys (\xe2\x80\x9eNelieskite m\xc4\x97lynojo gaublio\xe2\x80\x9c 1969\xc2\xa0m.), V. Jurgutis (\xe2\x80\x9eDonelaitis\xe2\x80\x9c 1974\xc2\xa0m.), J. Juzeli\xc5\xabnas (simfonija-oratorija \xe2\x80\x9eCantus magnificat\xe2\x80\x9c 1979\xc2\xa0m.), B. Kutavi\xc4\x8dius (\xe2\x80\x9ePanteistin\xc4\x97 oratorija\xe2\x80\x9c 1970\xc2\xa0m., \xe2\x80\x9ePaskutin\xc4\x97 pagoni\xc5\xb3 apeigos\xe2\x80\x9c 1978\xc2\xa0m., \xe2\x80\x9eI\xc5\xa1 jotvingi\xc5\xb3 akmens\xe2\x80\x9c 1983\xc2\xa0m., \xe2\x80\x9ePasaulio medis\xe2\x80\x9c 1986\xc2\xa0m., \xe2\x80\x9eMagi\xc5\xa1kasis sanskrito ratas\xe2\x80\x9c 1990\xc2\xa0m.), B. Bartulis (\xe2\x80\x9eNelaim\xc4\x97lis Jobas\xe2\x80\x9c 2003\xc2\xa0m.) ir kt.'